100 छात्रों को दी फर्जी डिग्री, संस्थान के छह कर्मी हिरासत में
मोटीरकम लेकर 100 छात्रों को एमबीए, बीबीए, बीएड जैसे कोर्स का फर्जी सर्टिफिकेट देने वाले संस्थान पर पुलिस ने बुधवार को छापेमारी की। यह संस्थान हड़ताली मोड़ के पास डाॅ. जाकिर हुसैन संस्थान के कैंपस में नेशनल रूरल डेवलपमेंट नाम से चार साल से चल रहा था। यहां हर्षवर्धन कुमार सिंह, मृणाल चक्रवर्ती, तरुण कुमार, अशोक गुप्ता, कुमार अन्नु और शैलजा कुमारी के पास से पुलिस ने एक स्कार्पियो, तीन लैपटॉप, ढेरों फर्जी सर्टिफिकेट, मुहर, चेकबुक, पासबुक आदि बरामद किया है। संस्थान का मुख्य संचालनकर्ता ज्ञान प्रकाश फरार चल रहा है। गिरफ्त में आए सभी छह आरोपियों से पुलिस पूछताछ कर रही है।
समस्तीपुर के संतोष कुमार ने कोतवाली थाने में शिकायत दर्ज कराई थी कि उसने इस संस्थान के माध्यम से 40 हजार रुपए देकर बीसीए में एडमिशन लिया था। बीते तीन साल में परीक्षा भी ली गई और समय पूरा होने पर उसे सर्टिफिकेट भी दिया गया। उसने माइग्रेशन सर्टिफिकेट का जब संबलपुर विवि से सत्यापन कराया तो पाया कि विश्वविद्यालय ने ऐसा कोई सर्टिफिकेट जारी नहीं किया है। संतोष ने इसकी शिकायत पहले संस्थान के संचालक ज्ञान प्रकाश से की। ज्ञान प्रकाश उसे लगातार पैसे वापस करने की बात कहता रहा। परेशान होकर संतोष ने इसकी शिकायत पुलिस से की। बुधवार को कोतवाली थानाध्यक्ष रामशंकर के नेतृत्व में पुलिस ने छापेमारी कर छह लोगों को पकड़ा है।
bho_Deva hin_Deva hin_Deva